Diari Oficial de la Generalitat Valenciana


Sumari del DOGV 4362, del 22-10-2002 (2002/11417)

DECRET 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari.
------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/10/15/174**

### Versions

 07/06/2023 - Actualitat  01/01/2022 - 06/06/2023  01/01/2017 - 31/12/2021  02/08/2006 - 31/12/2016  Text inicial: 15/11/2002 - 01/08/2006 

### Dades del document

Número de DOGV
:   4362

Data del DOGV
:   22-10-2002

Secció del DOGV
:   I. DISPOSICIONS GENERALS

Número del document
:   2002/11977


Data del document
:   15-10-2002

Organisme emissor
:   Conselleria de Cultura i Educació

Tipus de document
:   Decret

Correcció d'errades

Anàlisi jurídica

 Descriptors 

:   * personal docent
    * legislació
    * contractació de personal
    * personal contractat
    * personal d'investigació
    * salari
    * universitat
    * remuneració del treball

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 07.06.2023 -**

**Decret 174/2002, de 15 d'octubre, del Govern Valencià, sobre Règim i Retribucions del Personal Docent i Investigador Contractat Laboral de les Universitats Públiques Valencianes i sobre Retribucions Addicionals del Professorat Universitari.******[1]********[2]********[3]****

 

[**(DOGV núm. 4362 de 22.10.2002)**](http://www.docv.gva.es/datos/2002/10/22/pdf/2002_11297.pdf)

 

 

La Llei Orgànica 6/2001, de 21 de desembre, d'Universitats, reconeix a les universitats públiques la possibilitat de contractar personal docent i investigador en règim laboral. El dit règim laboral és configurat com una relació laboral de caràcter especial, habilitant a les comunitats autònomes, en l'àmbit de les seues competències, per a regular i desenrotllar el seu règim jurídic, així com el seu règim retributiu ordinari, i la possibilitat d'establir retribucions addicionals lligades a mèrits de docència, investigació i gestió, tant per a esta classe de professorat contractat com per al personal docent i investigador pertanyent als cossos docents universitaris.

La Generalitat Valenciana, fent ús de l'habilitació legal reconeguda, ha de procedir a establir les regles d'accés i d'acreditació, les funcions i el règim de dedicació d'esta classe de professorat universitari, perquè les universitats públiques, amb la màxima flexibilitat, puguen desenrotllar la seua política de professorat i planificar adequadament les seues necessitats docents i investigadores.

D'esta manera, es regulen les diferents figures del personal docent i investigador contractat, establint els mínims comuns necessaris per a garantir un règim uniforme en la matèria per a totes les universitats públiques valencianes, i que garantisca l'accés en condicions d'igualtat a l'ocupació pública, com reconeix l'article 23.2 de la Constitució Espanyola, sense perjuí de la seua concreció per cada universitat en els seus estatuts.

D'igual forma, es regula el règim retributiu del personal docent i investigador contractat, establint uns conceptes retributius homogenis per a totes les figures contractuals, deixant a les universitats la possibilitat d'establir un complement específic variable en funció de les particularitats de cada plaça, en algunes de les figures contractuals previstes.

Així mateix, s'establix la possibilitat que les universitats públiques valencianes, en el marc de les seues disponibilitats pressupostàries i del límit del cost de personal autoritzat pel Govern Valencià, assignen retribucions addicionals al professorat en funció de mèrits de docència, investigació i de gestió, acreditats per la Comissió Valenciana d'Acreditació i Avaluació de la Qualitat, i es regulen els termes, les condicions, els requisits i les quanties d'estes. L'actual Programa Plurianual de Finançament del sistema universitari públic valencià, permet a cada universitat desenrotllar i responsabilitzar-se de la seua pròpia política de gastos, cosa per la qual ha de ser en el marc del dit finançament i en l'exercici de la seua autonomia econòmica i financera on cada universitat ha d'acordar l'assignació de les citades retribucions addicionals, com a instrument de foment de la qualitat en la prestació del servici públic de l'ensenyança superior.

Este decret es dicta a l'empara del que disposa l'article 35 de l'Estatut d'Autonomia de la Comunitat Valenciana i dels articles 48, 55 i 69 i disposició final tercera de la Llei Orgànica 6/2001, de 21 de desembre, d'Universitats.

Per tot això, després d'haver sigut consultades les organitzacions sindicals més representatives en el sistema universitari valencià, i haver-se posat en coneixement del Consell Interuniversitari de la Comunitat Valenciana, a proposta del conseller de Cultura i Educació, conforme amb el Consell Jurídic Consultiu de la Comunitat Valenciana i després de la deliberació del Govern Valencià, en la reunió del dia 15 d'octubre de 2002,

 

 

DECRETE

 

CAPÍTOL PRELIMINAR

 

**Article 1. Objecte**

El present decret té per objecte establir el règim jurídic i retributiu del personal docent i investigador contractat laboral, així com la regulació de les retribucions addicionals lligades a mèrits individuals, docents, investigadors i de gestió, del personal docent i investigador, contractat i funcionari, de les universitats públiques competència de la Generalitat Valenciana, en desenrotllament i execució del que estableixen els articles 48, 55 i 69 de la Llei Orgànica 6/2001, de 21 de desembre, d'Universitats.

 

 

CAPÍTOL I  
 Règim del personal docent i investigador contractat laboral

 

**Article 2. El personal docent i investigador contractat laboral******[4]****

1. Les universitats públiques valencianes podran contractar en règim laboral personal docent i investigador a través de les modalitats de contractació següents:

a) Professorat permanent laboral

b) Professorat ajudant doctor

c) Professorat associat

d) Professorat visitant

e) Professorat distingit

f) Professorat substitut

g) Professorat emèrit

2. Les universitats públiques valencianes podran celebrar contractes d’interinitat per a cobrir temporalment un lloc de treball mentre es duga a terme el procés de selecció o promoció per a la cobertura definitiva d’aquest lloc i fins a la finalització d’aquest procés. En aquest supòsit, el contracte identificarà el lloc de treball, la cobertura definitiva del qual es produirà una vegada conclòs el procés de selecció o promoció.

3. Les universitats establiran el procés de selecció del professorat expressat en l’apartat anterior, després de la negociació amb les organitzacions sindicals.

4. La contractació del personal docent i investigador a què es refereix el present article té naturalesa laboral i es regirà pel que disposen la Llei orgànica 2/2023, de 22 de març, del sistema universitari i les seues normes de desplegament i el present decret del Consell, i supletòriament, l’Estatut dels Treballadors i les seues normes de desplegament, l’Estatut Bàsic de l’Empleat Públic, la legislació de la Generalitat Valenciana aplicable al personal laboral al servei de les administracions públiques, el conveni col·lectiu i els estatuts corresponents de les universitats.

 

**Article 3. Gestió del personal docent i investigador contractat laboral******[5]****

1. Cada universitat inclourà anualment en l’estat de despeses del seu pressupost, i com a part de la seua plantilla de professorat, la relació de llocs de treball del personal docent i investigador contractat laboral, en la qual es relacionaran degudament classificats i individualitzats tots els llocs de treball.

2. Les universitats comunicaran a la conselleria competent en matèria d’universitats la relació de llocs de treball del personal docent i investigador contractat laboral, així com la creació, modificació o supressió de llocs que es produïsquen, i mantindran actualitzades i registrades les dades relatives a aquest personal.

3. L’extinció dels contractes laborals de les modalitats del professorat contractat es produirà automàticament transcorregut el període contractual previst en la legislació de l’Estat en matèria d’universitats, i per les altres causes d’extinció que preveja la legislació laboral aplicable i en els termes que aquesta establisca.

 

**Article 4. Selecció******[6]****

1. La selecció de personal docent i investigador, excepte les modalitats de professorat visitant, distingit i emèrit, així com el de les modalitats contemplades en la legislació estatal en matèria de foment i coordinació general de la investigació científica i tècnica, es farà mitjançant concurs públic, al qual es donarà la necessària publicitat i la convocatòria del qual serà comunicada amb la suficient antelació al registre públic de concursos de personal docent i investigador dependent del ministeri competent en matèria d’universitats i a la direcció general competent en matèria d’universitats, per a una màxima difusió. La selecció s’efectuarà garantint als principis d’igualtat, mèrit, capacitat, publicitat i concurrència.

2. Només podran ser objecte de provisió els llocs que figuren prèviament en la corresponent relació de llocs de treball del personal docent i investigador contractat laboral i per als quals s’haja complit el tràmit de comunicació previst en l’article 3.2, excepte en els supòsits de contractació per substitució i contractació de professorat associat per a satisfer provisionalment necessitats de docència sobrevingudes.

3. Els estatuts de la universitat regularan el règim dels concursos públics per a la contractació del personal docent i investigador, en el marc del que s’estableix en la Llei orgànica 2/2023, de 22 de març, del sistema universitari.

4. Els processos d’accés i de provisió de llocs de treball que es realitzen en les universitats s’ajustaran a la legislació universitària d’aplicació, als estatuts de cada universitat, a la legislació laboral vigent, al corresponent conveni col·lectiu, si és el cas, i al que disposen les bases de les respectives convocatòries, excepte les modalitats de contractació de professorat visitant, distingit, emèrit, així com de les modalitats previstes en la Llei 14/2011, d’1 de juny, de la ciència, la tecnologia i la innovació.

5. Les universitats vetlaran així mateix perquè, tant en les convocatòries com en el seu desplegament, queden garantits els principis d’igualtat de tracte i d’oportunitats entre dones i homes, així com la igualtat d’oportunitats de les persones amb diversitat funcional, habilitant en el procediment les oportunes mesures d’adaptació. Tot això sense perjudici de l’adopció de les mesures de promoció de l’equitat que es puguen establir a la vista del que es disposa en la Llei orgànica 2/2023, de 22 de març, del sistema universitari.

6. Les convocatòries, en tot cas, hauran d’incloure: tipus de contracte, departament i àmbit de coneixement al qual s’adscriga la plaça, activitats a exercir, retribució, requisits indispensables per a ocupar-la segons la categoria contractual de què es tracte, criteris de selecció i barem per a puntuar els mèrits, puntuació mínima per a l’adjudicació de la plaça, components de la comissió de selecció, model de sol·licitud de participació i termini per a la seua presentació a partir de la preceptiva publicació de la convocatòria en el *Diari Oficial de la Generalitat Valenciana*, que no podrà ser inferior a deu dies.

7. Els estatuts de la universitat fixaran la composició de les comissions de selecció, l’àmbit d’actuació de la qual podrà ser per a tota la universitat o per facultat o escola. El nombre dels seus membres no podrà ser inferior a cinc, i correspon al rector o rectora de la corresponent universitat la designació de la persona que ostente la presidència i dels membres que, segons el que es disposa per la Llei orgànica 2/2023, de 22 de març, del sistema universitari, no siguen triats per mitjà de sorteig. En tot cas, almenys les dues cinquenes parts dels membres de la comissió de selecció hauran de pertànyer a l’àmbit de coneixement al qual corresponga la plaça objecte de provisió. Es garantirà que les comissions tinguen una composició equilibrada entre dones i homes.

 

**Article 5. Formalització dels contractes**

1. Els contractes laborals del personal docent i investigador es formalitzaran per escrit d'acord amb els models que a l'efecte, i amb caràcter general, aprove el consell de govern de la universitat.

2. La universitat establirà les obligacions docents, tant lectives com de tutories i assistència a l'alumnat, així com, si és procedent, les investigadores del personal docent i investigador contractat laboral, segons els distints règims de dedicació i el que s'establix en el present decret.

 

**Article 6. Professorat permanent laboral******[7]****

Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral, com a professorat permanent laboral, persones que ostenten el títol de doctor i reben l’acreditació corresponent per part de l’Agència Nacional d’Avaluació de la Qualitat i Acreditació o de l’Agència Valenciana d’Avaluació i Prospectiva.

 

**Article 7. Professorat ajudant doctor******[8]****

Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral professorat ajudant doctor a persones que ostenten el títol de doctor.

 

**Article 8. Professorat associat******[9]****

1. Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar, en règim laboral com a professorat associat, especialistes i professionals de reconeguda competència que acrediten exercir la seua activitat professional fora de l’àmbit acadèmic universitari.

2. Es tindran en consideració aquelles circumstàncies especials que concórreguen en els contractes de professorat associat a Ciències de la Salut.

 

**Article 9. Professorat visitant******[10]****

Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral, com a professorat visitant, professorat i personal investigador, tant espanyol com estranger, que puga contribuir significativament a l’acompliment dels centres universitaris.

 

**Article 10. Professorat distingit******[11]****

1. Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran contractar en règim laboral, com a professorat distingit, professorat i personal investigador, tant espanyol com estranger, que estiga desenvolupant la seua carrera acadèmica o investigadora a l’estranger, i l’excel·lència i la contribució científica, tecnològica, humanística o artística del qual siga significativa i reconeguda internacionalment.

2. La duració i condicions d’aquest tipus de contracte s’establiran d’acord amb el que s’estableix, per a la modalitat d’investigador distingit, en la Llei 14/2011, d’1 de juny, de la ciència, la tecnologia i la innovació.

 

**Article 11. Professorat substitut******[12]****

1. Amb subjecció als requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats públiques de la Comunitat Valenciana podran contractar personal per a substituir el personal docent i investigador que tinga dret a reserva del lloc de treball. Podrà utilitzar-se aquest tipus de contracte per a cobrir baixes o llicències per malaltia, naixement, comissions de serveis o serveis especials, llicències, excedències i reduccions de jornada o per a atendre la docència d’un professor que haja sigut designat per a exercir un càrrec de govern en la universitat, per a involucrar-se en un projecte d’investigació o qualsevol altre encàrrec que comporte reducció de la docència.

2. En el contracte de treball del professorat substitut constarà el nom del professorat substituït i la causa de la substitució.

3. El contracte de substitució serà de caràcter temporal i podrà ser a temps complet o a temps parcial en els casos previstos en el conveni col·lectiu, així com en les situacions de reducció de la docència previstes en l’àmbit universitari.

4. Les universitats podran contractar, com a professorat substitut, les persones que estiguen en possessió d’un títol oficial adscrit al nivell 3 del MECES (llicenciatura, enginyeria, arquitectura, grau de com a mínim 300 crèdits ECTS, o màster).

 

**Article 12. Professorat emèrit******[13]****

D’acord amb els seus estatuts, amb subjecció a requisits establits en la Llei orgànica 2/2023, de 22 de març, del sistema universitari, i dins de les seues disponibilitats pressupostàries, les universitats podran nomenar professorat emèrit professors i professores en situació de jubilació que hagen prestat serveis destacats en l’àmbit docent, d’investigació o de transferència del coneixement i innovació en la mateixa universitat.

 

**Article 13, renumerat [sic] Professors contractats substituts o professores contractades substitutes******[14]****

a) Les universitats públiques valencianes poden fer contractes de substitució, segons el que estableix l’article 15.1.c del text refós de la Llei de l’Estatut dels treballadors, per a dur a terme la funció docent del professorat que tinga dret a reserva del lloc de treball, com també per a cobrir reduccions de docència de caràcter temporal. En aquests casos, en el contracte de treball dels professors i les professores substituts ha de constar el nom del professorat substituït i la causa de la substitució.

b) Igualment, es poden fer contractes d’interinitat per a cobrir temporalment un lloc de treball mentre es du a terme el procés de selecció o promoció per a la cobertura definitiva d’aquest lloc i fins a l’acabament d’aquest procés. En aquest supòsit, el contracte ha d’identificar el lloc de treball, la cobertura definitiva del qual s’ha de produir després del procés de selecció o promoció.

c) El contracte de substitució pot ser a temps complet o a temps parcial. En els casos previstos en la normativa vigent, a més dels regulats en aquest conveni, com també en les situacions de reducció de la docència previstes en l’àmbit universitari, el contracte es pot celebrar a temps parcial.

d) Les universitats poden contractar com a professorat substitut les persones que estiguen en possessió del títol de llicenciat, enginyer, arquitecte, graduat universitari amb grau, com a mínim, de 300 crèdits ECTS o el màster universitari, o un d’equivalent.

e) Les universitats han d’establir el procés de selecció d’aquest professorat, prèvia negociació amb les organitzacions sindicals.

 

 

CAPÍTOL II  
 Retribucions del personal docent i investigador contractat laboral

 

**Article 13. Retribucions del personal docent i investigador contractat laboral******[15]****

1. Les universitats, d’acord amb les seues disponibilitats pressupostàries i dins del límit del cost autoritzat per a cada universitat per la Generalitat Valenciana, retribuiran el personal docent i investigador contractat laboral pels conceptes que es regulen en el present decret del Consell, sense perjudici del que s’estableix en la normativa de l’Estat en matèria d’universitats.

2. Les retribucions íntegres anuals del personal docent i investigador contractat laboral no podran experimentar un increment superior al percentatge fixat cada any per la Llei de pressupostos de la Generalitat Valenciana per a les retribucions del personal laboral, sense perjudici de les modificacions derivades del contingut dels llocs de treball d’aquest personal.

3. Les retribucions anuals s’abonaran en catorze mensualitats: dotze mesos naturals més dues pagues extraordinàries de sou i, si és el cas, triennis, complement de destinació i components del complement específic.

4. En el marc del que es disposa en la Llei orgànica 2/2023, de 22 de març, del sistema universitari, el personal docent i investigador contractat podrà percebre retribucions derivades de la subscripció de contractes amb persones, universitats o entitats públiques i privades per a la realització de treballs de caràcter científic, tècnic o artístic, així com per al desenvolupament d’ensenyaments d’especialització o activitats específiques de formació i les retribucions addicionals en les condicions regulades per cada universitat en els seus ordenaments interns.

 

**Article 14. Retribucions del professorat permanent laboral, del professorat contractat doctor i del professorat col·laborador******[16]****

El professorat permanent laboral que preste serveis en les universitats públiques competència de la Generalitat Valenciana serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per acompliment de càrrec acadèmic, així com el complement de mèrits docents i el complement de productivitat per activitat investigadora. Aquestes retribucions seran, com a mínim, les següents en còmput anual.

Idèntiques retribucions percebrà el professorat contractat doctor que preste serveis en les universitats públiques competència de la Generalitat Valenciana, mentre romanga en aquesta situació.

 

|  |  |  |  |  |  |
| --- | --- | --- | --- | --- | --- |
| *Sou* | *Complement de destinació (CD)* | *Complement específic (CE)* | *Total mensual sou+CD+CE* | *Sou pagues extres* | *Sou anual* |
| 1.288,31 € | 924,48 € | 294,95 € | 2.507,74 € | 795,00 € | 34.121,69 € |

 

2. El professorat col·laborador que preste serveis en les universitats públiques competència de la Generalitat Valenciana, mentre romanga en aquesta situació, serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per acompliment de càrrec acadèmic, així com el complement de mèrits docents i el complement de productivitat per activitat investigadora. Aquestes retribucions seran, com a mínim, les següents en còmput anual.

 

|  |  |  |  |  |  |
| --- | --- | --- | --- | --- | --- |
| *Sou* | *Complement de destinació (CD)* | *Complement específic (CE)* | *Total mensual sou+CD+CE* | *Sou pagues extres* | *Sou anual* |
| 1.288,31 € | 811,08 € | 227,69 € | 2.327,08 € | 795,00 € | 31.592,55 € |

 

3. El component per mèrits docents del complement específic i el complement de productivitat investigadora es percebran pel mateix import anual i les mateixes condicions que siguen aplicables al professorat universitari funcionari per aquests conceptes.

4. L’avaluació de l’activitat investigadora del professorat a què es refereix aquest article la realitzarà la Comissió Nacional Avaluadora de l’Activitat Investigadora o, en defecte d’això, l’Agència Valenciana d’Avaluació i Prospectiva, d’acord amb els oportuns convenis que amb aquesta finalitat subscriguen les universitats públiques valencianes.

5. El professorat contractat que tinga reconegut el complement de productivitat investigadora i passe a ocupar una plaça dels cossos docents universitaris haurà de sol·licitar el reconeixement o, de nou, l’avaluació de la totalitat de la seua activitat investigadora atenent el que es disposa a aquest efecte en la normativa d’aplicació.

 

**Article 15. Retribucions del professorat ajudant doctor i del professorat ajudant******[17]****

1. El professorat ajudant doctor que preste serveis en les universitats públiques competència de la Generalitat Valenciana serà retribuït pels conceptes de sou, complement de destinació i, si és el cas, triennis, complement específic general, incloent-hi el complement singular per acompliment de càrrec acadèmic. Aquestes retribucions seran, com a mínim, les següents en còmput anual.

 

|  |  |  |  |  |  |
| --- | --- | --- | --- | --- | --- |
| *Sou* | *Complement de destinació (CD)* | *Complement específic (CE)* | *Total mensual sou+CD+CE* | *Sou pagues extres* | *Sou anual* |
| 1.236,60 € | 811,08 € | 151,31 € | 2.199,00 € | 1.236,60 € | 30.785,96 € |

 

2. El professorat ajudant doctor podrà adquirir i consolidar una quantitat anual per mèrits docents, valorats per la universitat per les mateixes normes que siguen aplicables al component per mèrits docents corresponent a les retribucions del professorat universitari funcionari de nivell 26 de complement de destinació, atenent el que es disposa en la normativa de l’Estat en matèria de retribucions del professorat universitari.

3. El professorat ajudant que preste serveis en les universitats públiques competència de la Generalitat Valenciana, mentre romanga en aquesta situació, serà retribuït pels conceptes de sou, complement de destinació i, si és el cas, triennis. Aquestes retribucions seran, com a mínim, les següents en còmput anual.

 

|  |  |  |  |  |
| --- | --- | --- | --- | --- |
| *Sou* | *Complement de destinació (CD)* | *Total mensual sou+CD* | *Sou pagues extres* | *Sou anual* |
| 1.236,60 € | 460,07 € | 1.696,67 € | 1.236,60 € | 23.753,43 € |

 

**Article 16. Retribucions del professorat associat, del professorat substitut i del professorat visitant******[18]****

1. El professorat associat que preste serveis en les universitats públiques competència de la Generalitat Valenciana serà retribuït pels conceptes de sou i complement de destinació. Aquestes retribucions seran, com a mínim, les següents en còmput anual.

 

|  |  |  |  |  |  |
| --- | --- | --- | --- | --- | --- |
| *Dedicació* | *Sou* | *Complement de destinació (CD)* | *Total mensual sou+CD* | *Sou pagues extres* | *Sou anual* |
| Parcial 6 hores | 507,49 € | 291,89 € | 799,38 € | 507,49 € | 11.191,31 € |
| Parcial 5 hores | 422,90 € | 243,24 € | 666,15 € | 422,90 € | 9.326,04 € |
| Parcial 4 hores | 338,32 € | 194,59 € | 532,91 € | 338,32 € | 7.460,77 € |
| Parcial 3 hores | 253,79 € | 145,90 € | 399,69 € | 253,79 € | 5.595,66 € |

 

2. El professorat associat percebrà un complement d’antiguitat per cada període de tres anys de serveis prestats en la corresponent universitat, sense perjudici del que s’estableix en la legislació en matèria d’incompatibilitats del personal al servei de les administracions públiques. El complement d’antiguitat començarà a reportar-se a partir del dia 1 del mes en què es complisca cada període de tres anys i es percebran, a partir d’aqueix moment, en totes les mensualitats i en les pagues extraordinàries. Els imports anuals a percebre per aquest complement seran els següents:

 

|  |  |
| --- | --- |
| Dedicació 6 hores | 348,57 € |
| Dedicació 5 hores | 290,27 € |
| Dedicació 4 hores | 229,95 € |
| Dedicació 3 hores | 174,38 € |

 

3. El professorat substitut que preste serveis en les universitats públiques competència de la Generalitat Valenciana serà retribuït pels conceptes de sou i complement de destinació. Aquestes retribucions seran, com a mínim, les següents en còmput anual.

 

|  |  |  |  |  |  |
| --- | --- | --- | --- | --- | --- |
| *Dedicació* | *Sou* | *Complement de destinació (CD)* | *Total mensual sou + CD* | *Sou pagues extres* | *Sou anual* |
| Completa | 1.236,60 € | 460,07 € | 1.696,67 € | 1.236,60 € | 23.753,43 € |
| Parcial 6 hores | 507,49 € | 291,89 € | 799,38 € | 507,49 € | 11.191,31 € |
| Parcial 5 hores | 422,90 € | 243,24 € | 666,15 € | 422,90 € | 9.326,04 € |
| Parcial 4 hores | 338,32 € | 194,59 € | 532,91 € | 338,32 € | 7.460,77 € |
| Parcial 3 hores | 253,79 € | 145,90 € | 399,69 € | 253,79 € | 5.595,66 € |

 

4. El professorat visitant que preste serveis en les universitats públiques competència de la Generalitat Valenciana serà retribuït pels conceptes de sou i complement de destinació. Aquestes retribucions seran, com a mínim, les següents en còmput anual.

 

|  |  |  |  |
| --- | --- | --- | --- |
| *Dedicació* | *Sou* | *Complement de destinació (CD)* | *Sou anual* |
| Temps complet | 14.427,10 € | 11.738,00 € | 26.165,10 € |
| Parcial 6 hores | 5.263,18 € | 2.608,59 € | 7.871,77 € |
| Parcial 5 hores | 4.386,41 € | 2.174,03 € | 6.560,44 € |
| Parcial 4 hores | 3.509,64 € | 1.739,48 € | 5.249,12 € |
| Parcial 3 hores | 2.631,59 € | 1.303,65 € | 3.935,24 € |

 

5. Les universitats podran establir en la classificació de cada plaça corresponent al professorat associat i al professorat visitant, amb el règim de dedicació que s’indica, i en funció de les condicions particulars d’aquestes, un complement específic, que s’abonarà en 12 mensualitats i que en cap cas excedirà les següents quanties anuals.

 

|  |  |
| --- | --- |
| *Professorat associat* | |
| Temps parcial 6 hores o dedicació màxima legal | 1.574,61 € |
| *Professorat visitant* | |
| Temps complet | 6.441,58 € |
| Temps parcial 6 hores | 1.574,61 € |

 

6. No obstant el que es disposa en els apartats anteriors, les retribucions del professorat visitant, als quals siga aplicable, no podran excedir els límits retributius establits en la normativa vigent en matèria d’incompatibilitats del personal al servei de les administracions públiques.

 

**Article 17. Retribucions del professorat emèrit******[19]****

1. El professorat emèrit serà retribuït pel concepte de sou, que s’abonarà en 14 mensualitats, d’acord amb el seu règim de dedicació i que seran, com a mínim, les següents en còmput anual:

 

|  |  |
| --- | --- |
| *Professorat emèrit* | *Sou* |
| Temps complet | 22.798,60 € |
| Temps parcial 6 hores | 9.838,75 € |
| Temps parcial 3 hores | 4.919,38 € |

 

2. Les retribucions dels professors emèrits estaran subjectes a les condicions de compatibilitat amb la pensió de jubilació que establisca la legislació aplicable.

 

 

CAPÍTOL III  
 De les retribucions addicionals del professorat universitari

 

**Article 18. De les retribucions addicionals del professorat universitari**

1. Les universitats públiques competència de la Generalitat Valenciana, dins de les seues disponibilitats pressupostàries i del límit del cost autoritzat fixat pel Govern Valencià per a cada una d'elles, podran acordar implantar en el règim retributiu del personal docent i investigador funcionari i, si és procedent, del personal docent i investigador contractat laboral que preste servicis en estes, retribucions addicionals en els termes, les condicions, els requisits i les quanties que s’estableixen en els articles següents.

2. L'acord de l'òrgan competent de la universitat d'implantar retribucions addicionals per al seu personal docent i investigador s'adoptarà, si és procedent, perquè tinga efectes a partir de l'1 de gener de l'anualitat corresponent, sempre que el seu cost econòmic s'haja previst en els pressupostos de la universitat per a l'anualitat en què es pretenga implantar.

 

**Article 19. De les retribucions addicionals del personal docent i investigador contractat laboral**

1. El Consell de Govern podrà proposar al Consell Social l'assignació de retribucions addicionals, singulars i individualitzades, per al personal docent i investigador contractat laboral que preste els seus servicis en les universitats públiques competència de la Generalitat Valenciana en les figures contractuals de professor contractat doctor, professor col·laborador o professor ajudant doctor.

2. La retribució addicional tindrà un únic component en què es contemplaran, amb caràcter general, tots els mèrits de docència, investigació i gestió, avaluats favorablement per la Comissió Valenciana d'Acreditació i Avaluació. La seua quantia anual no podrà excedir, en cap cas, del 40% de la retribució que, en concepte de sou i complement de destí, corresponga a la figura contractual corresponent, i la seua percepció podrà ser temporal o consolidar-se, i incloure, si és procedent, les possibles revaloracions anuals.

3. La proposta d'assignació del complement retributiu addicional serà efectuada, singularment i individualment, pel Consell de Govern, i remesa a la Comissió Valenciana d'Acreditació i Avaluació de la Qualitat per a la seua avaluació, amb anterioritat a la seua presentació davant del Consell Social. La citada proposta haurà d'acompanyar-se de la relació detallada i justificada dels mèrits docents, d'investigació o de gestió, previs o posteriors a la vinculació laboral amb la universitat que propose la concessió del complement addicional, que motiven la proposta.

4. El Consell Social, a la vista de la proposta del Consell de Govern, i sempre que l'avaluació per la Comissió Valenciana d'Acreditació i Avaluació de la Qualitat dels mèrits al·legats siga favorable, podrà acordar l'assignació individual i singularitzada de la retribució addicional al personal docent i investigador contractat proposat, i fixar la seua quantia, caràcter i periodicitat del seu abonament, d'acord amb el que estableix l'apartat 2 del present article.

 

**Article 20. De les retribucions addicionals del personal docent i investigador funcionari**

1. El Consell de Govern podrà proposar, de forma singular i individual, al Consell Social, l'assignació de retribucions addicionals a les quals corresponga segons el seu règim retributiu, per al personal docent i investigador, funcionari de carrera pertanyent als cossos docents universitaris que preste els seus servicis en les universitats públiques competència de la Generalitat Valenciana.

2. L'assignació de la retribució addicional estarà necessàriament lligada a la concurrència de mèrits docents, d'investigació i de gestió, i els seus components seran els que s’estableixen en els articles següents.

3. El Consell Social de la Universitat, a proposta del Consell de Govern, podrà acordar assignar retribucions addicionals en quantia superior als mínims establits en el present decret, per a un o més dels components assenyalats en els articles 21, 22 i 24, sense perjuí del límit màxim individual que s'indica en l'apartat 5 d'este article. En tot cas, l'increment de la quantia del component que s'acorde s'efectuarà proporcionalment a les quanties mínimes establides per a tots els trams del mateix i assortirà efectes a partir de l'1 de gener de l'anualitat corresponent, sempre que el seu cost econòmic s'haja previst en els pressupostos de la universitat per a l'anualitat en què es pretenga implantar.

4. La proposta d'assignació dels diferents components de les retribucions addicionals serà efectuada, singularment i individualment, pel Consell de Govern, i s'haurà de remetre a la Comissió Valenciana d'Acreditació i Avaluació de la Qualitat per a la seua avaluació, amb anterioritat a la seua presentació davant del Consell Social. La citada proposta haurà d'acompanyar-se de la relació detallada i certificada dels mèrits docents, d'investigació o de gestió, que motiven la proposta, per a cada un dels components assenyalats en este article.

5. El Consell Social, a la vista de la proposta del Consell de Govern, i sempre que l'avaluació per la Comissió Valenciana d'Acreditació i Avaluació de la Qualitat dels mèrits al·legats siga favorable, podrà acordar l'assignació individual i singularitzada de la retribució addicional al personal docent i investigador funcionari, i fixar la seua quantia i la periodicitat del seu abonament en funció dels diferents components d'este que s'hagen acreditat. En tot cas, l'import de la suma dels diferents components de les retribucions addicionals reconeguts a un professor funcionari, mai podrà ser superior al 40% de les retribucions que li corresponguen pels conceptes de sou i complement de destí de la categoria funcionarial corresponent, en còmput anual, computant-se, si és procedent, en el citat complement, la quantia resultant de l'aplicació del que disposa l'article 33.2 de la Llei 31/1990, de 27 de desembre, de Pressupostos Generals de l'Estat per a 1991.

 

**Article 21. Component per mèrits d'experiència docent i investigadora**

El component per mèrits d'experiència docent i investigadora es podrà assignar al personal docent i investigador funcionari, sense diferenciació de categories, que tinga reconeguts en el component per mèrits docents del complement específic i en el complement de productivitat per activitat investigadora, d'acord amb les previsions del Reial Decret 1.086/1989, de 28 d'agost, sobre retribucions del professorat universitari, o norma que el substituïsca, com a mínim, conjuntament o indistintament, un total de quatre períodes d'activitat docent i d'activitat investigadora. La seua quantia estarà en funció del nombre d'avaluacions favorables legalment reconegudes, d'acord amb la següent escala, i la seua percepció només podrà efectuar-se per un dels trams d'esta:

 

|  |  |
| --- | --- |
| Nombre de períodes per activitats docents i investigadores reconegudes | Quantia anual mínima |
| 4 i 5 | 600 euros |
| 6 i 7 | 900euros |
| 8 i 9 | 1.200 euros |
| 10 o més | 1.500 euros |

 

**Article 22. Component per mèrits de productivitat investigadora**

El component per mèrits de productivitat investigadora es podrà assignar al personal docent i investigador funcionari, sense diferenciació de categories, que tinga legalment reconegut el complement de productivitat per avaluació favorable de la seua activitat investigadora, en els termes assenyalats en l'apartat 4 de l'article 2 del Reial Decret 1.086/1989, de 28 d'agost, sobre retribucions del professorat universitari o la norma que el substituïsca. La seua quantia es determinarà en funció d'un coeficient individual obtingut de dividir el nombre d'avaluacions favorables de l'activitat investigadora entre el nombre de períodes complets de sis anys de servici actiu en la universitat, sense que el seu valor màxim puga ser superior a 1, d'acord amb la següent escala, i la seua percepció només podrà efectuar-se per un dels trams d'esta:

 

|  |  |
| --- | --- |
| Nombre de períodes per activitat investigadora reconeguts. | Quantia anual mínima |
| 1 | Coeficient individual per 250 euros |
| 2 | Coeficient individual per 550 euros |
| 3 | Coeficient individual per 900 euros |
| 4 | Coeficient individual per 1.300 euros |
| 5 | Coeficient individual per 1.750 euros |
| 6 | 2.250 euros |

 

Al venciment de cada període de sis anys de servici actiu de cada professor es procedirà a calcular el coeficient individual que es fa referència en el paràgraf anterior, a fi d'obtindre la nova quantia del component que li correspon percebre.

 

**Article 23. Component per mèrits docents i investigadors lligats a la promoció acadèmica**

El component per mèrits docents i investigadors lligats a la promoció acadèmica es podrà assignar al personal docent i investigador funcionari, en funció dels següents criteris, segons les distintes categories del professorat funcionari:

a) Professors titulars d'escola universitària: es podrà assignar als professors de la dita categoria que hagen obtingut o obtinguen el grau de doctor o a aquells que, a més, hagen obtingut l'habilitació estatal per al Cos de Professors Titulars d'Universitat o Catedràtics d'Escola Universitària. La percepció dels dos tipus que el componen no és compatible entre si, i deixarà de percebre's quan el professor canvie de categoria. La seua quantia serà la següent:

 

|  |  |
| --- | --- |
|  | Quantia anual |
| TEU doctor | 1.000 euros |
| TEU doctor i habilitat | 2.000 euros |

 

b) Professors titulars d’universitat i catedràtics d’escola universitària: es podrà assignar als professors de les dites categories que hagen obtingut l’acreditació nacional per al cos de catedràtics d’universitat. La retribució addicional deixarà de percebre’s quan es produesca un canvi de categoria. La quantia anual serà de 3.000 euros. ****[20]****

c) Professors titulars d'universitat, catedràtics d'escola universitària i catedràtics d'universitat: es podrà assignar als professors funcionaris dels cossos docents universitaris que hagen obtingut o obtinguen plaça de titulars d'universitat, catedràtics d'escola universitària o catedràtics d'universitat i que tinguen legalment reconeguts períodes en el component per mèrits docents del complement específic i en el complement de productivitat per activitat investigadora, d'acord amb les previsions del Reial Decret 1.086/1989, de 28 d'agost, sobre retribucions del professorat universitari o norma que el substituïsca, en categories funcionarials inferiors. El seu càlcul s'efectuarà multiplicant el nombre de períodes d'activitat docent i investigadora avaluats favorablement en les categories funcionarials inferiors a les que tinga el citat personal en el moment de la proposta d'assignació del component, per les següents quanties:

 

|  |  |
| --- | --- |
|  | Quantia anual |
| Titulars d'universitat i catedràtics d'escola | 203 euros |
| Catedràtics d'universitat | 309 euros |

 

**Article 24. Component per mèrits de mobilitat docent i investigadora**

El component per mèrits de mobilitat docent i investigadora es podrà assignar al personal docent i investigador funcionari, sense diferenciació de categories, que haja realitzat estades docents i/o investigadores en altres universitats o centres d'investigació, nacionals o estrangers, oficialment acreditades, durant un mínim acumulat de sis mesos, com a suma de períodes d'estada no inferiors a quinze dies durant els set anys anteriors a la proposta d'assignació del component. La percepció del citat component cessarà als set anys des del començament de la seus percepció, i podrà renovar-se per a nous períodes si es compleixen els requisits establits per a les noves estades realitzades. La quantia del component es determinarà en funció del nivell de qualitat de l'estada o del conjunt d'estades, i correspondrà a la Comissió Valenciana d'Acreditació i Avaluació de la Qualitat la determinació del dit nivell en funció del seu caràcter, de les universitats o centres d'investigació on es van realitzar i de la seua duració, d'acord amb els criteris que a l'efecte establisca la Comissió Valenciana d'Acreditació i Avaluació de la Qualitat, segons la següent escala:

 

|  |  |
| --- | --- |
| Nivell de l'estada o conjunt d'estes | Quantia anual mínima |
| A | 1.200 euros |
| B | 600 euros |
| C | 300 euros |

 

**Article 25. Component per mèrits de dedicació a la gestió universitària**

1. El component per mèrits de dedicació a la gestió universitària es podrà assignar al personal docent i investigador funcionari, sense diferenciació de categories, que haja aconseguit com a conseqüència de l'acompliment de càrrecs de gestió acadèmica, un mínim de huit punts segons la següent escala:

 

|  |  |
| --- | --- |
| Càrrecs acadèmics electius | Punts per any d'acompliment del càrrec |
| Rector d’universitat | 2 |
| Degà o director d'escola | 1,75 |
| Director de departament universitari i director d'institut universitari | 1,50 |
| Càrrecs acadèmics no electius | Punts per any d'acompliment del càrrec |
| Vicerector i secretari general | 1,75 |
| Vicedegà, subdirector d'escola, secretari | 1,25 |
| Secretari de departament | 0,50 |

 

2. La quantia anual del component serà la següent:

 

De 8 a 11 punts……   1.200 euros

De 12 a 15 punts…   1.800 euros

16 punts o més……   2.400 euros

 

3. Per a cada un dels càrrecs que donen dret a puntuació no es computaran els anys que excedisquen de huit, amb independència que l'acompliment del càrrec s'haja realitzat durant períodes consecutius o discontinus. Es computaran com a anys complets els períodes superiors a sis mesos i inferiors a un any. En cas d'acompliment simultani de dos o més càrrecs, s'assignarà la puntuació del càrrec a qui corresponga la més elevada.

4. El consell social de la universitat, a proposta del consell de govern, podrà establir quins altres càrrecs acadèmics específics de cada una d'elles poden donar dret a l'obtenció de punts als efectes de percepció del present component retributiu que, en tot cas, no podrà ser superior a 0,75 punts per any d'acompliment de càrrec.

 

 

DISPOSICIONS ADDICIONALS

 

**Primera**

Les universitats, en els termes que establisca la legislació laboral aplicable, podran subscriure contractes laborals d'interinitat per a les figures del personal docent i investigador contractat, sempre que el personal interí reunisca els requisits de titulació, avaluació o acreditació requerits per a cada una d'elles.

 

**Segona**

Als efectes del còmput de temps de servici actiu per a la determinació dels components de la retribució addicional a què es refereixen els articles 22 i 24, podrà no computar-se el temps en què el funcionari es trobe en la situació de servicis especials.

 

**Tercera**

Les quanties de les retribucions del personal docent i investigador contractat laboral i de les retribucions addicionals del personal docent i investigador funcionari, que s’estableixen en el present decret, s'actualitzaran amb el percentatge que per al personal al servici de les administracions públiques s'establisca en la Llei de Pressupostos Generals de l'Estat per a l'exercici 2003 i en exercicis successius.

 

**Quarta**

L'aplicació de la causa d'extinció del contracte laboral dels professors contractats doctors i dels professors col·laboradors establida en l'article 52.a) de l'Estatut dels Treballadors, requerirà la prèvia avaluació de la seua activitat per la Comissió Valenciana d'Acreditació i Avaluació de la Qualitat.

 

**Quinta**

L'acompliment del càrrec de coordinador o coordinadora de la prova d'accés a la universitat del Sistema Universitari Valencià, establit en l'article 5 del Decret 20/2000, de 8 de febrer, del Govern Valencià, pel qual es creen els Òrgans de Gestió dels Processos d'Accés als Estudis Universitaris, i l'acompliment del càrrec de coordinador o coordinadora tècnica de la Comissió Valenciana d'Acreditació i Avaluació de la Qualitat, establit en l'article 15 de la Llei 5/2002, de 19 de juny, de la Generalitat Valenciana, de Creació del Consell Valencià d'Universitats i de la Comissió Valenciana d'Acreditació i Avaluació de la Qualitat en el Sistema Universitari Valencià, donaran lloc a la percepció del component retributiu addicional en els termes previstos en l'article 25 del present decret. A l'efecte, els correspondrà 1,75 punts per any d'acompliment del càrrec.

 

**Sisena. Retribucions de la persona titular de la coordinació general de la prova d’accés a la universitat******[21]****

Les retribucions de la persona titular de la coordinació general de la prova d’accés a la universitat seran de 18.477,43 € per a cada curs acadèmic. Aquesta quantitat serà a càrrec de la conselleria competent en matèria d’universitats i serà objecte d’actualització anualment conforme als increments salarials dels empleats públics.

 

**Setena. Reconeixement de l’antiguitat del professorat associat******[22]****

Els imports derivats del reconeixement del complement d’antiguitat del professorat associat, conforme al que s’estableix en l’article 16.2 del present decret del Consell, s’abonaran a partir de l’entrada en vigor d’aquest, sense perjudici del reconeixement dels serveis prestats amb anterioritat, a l’efecte de consolidació dels períodes establits.

El professorat associat percebrà els imports del complement d’antiguitat en funció del règim de dedicació laboral pel qual estiguera contractat en el moment del seu reconeixement.

 

**Huitena. Protecció de dades de caràcter personal******[23]****

El tractament de dades personals que es realitze en compliment d’aquesta norma s’ajustarà al que es disposa en el règim jurídic europeu i estatal en matèria de protecció de dades de caràcter personal.

 

 

DISPOSICIONS TRANSITÒRIES

 

**Primera**

1. Fins al desenrotllament per les universitats, en el seu àmbit de competències, del que estableix el present decret, correspon provisionalment al consell de govern de la universitat acordar el necessari per a la seua aplicació.

2. Els procediments per a la contractació laboral de personal docent i investigador contractat iniciats amb anterioritat a l'entrada en vigor del present decret, continuaran la seua tramitació i resolució d'acord amb les normes vigents en el moment de la seua iniciació.

 

**Segona**

Les universitats que, a l'entrada en vigor del present decret, superen el 49% del total dels seus efectius en personal docent i investigador contractat laboral, aniran adequant progressivament la seua estructura de plantilles fins a complir el dit percentatge màxim l'1 de gener de 2006.

 

**Tercera**

1. Als ajudants i professors associats contractats amb anterioritat a l'entrada en vigor de la Llei Orgànica 6/2001, de 21 de desembre, d'Universitats, els serà d'aplicació el que disposen les disposicions transitòries quarta i quinta de la dita llei.

2. En els processos de selecció per a la contractació de professors contractats doctors, professors col·laboradors i ajudants doctors, la universitat podrà establir com a mèrit preferent haver mantingut, amb anterioritat a l'entrada en vigor del present decret, qualsevol classe de relació contractual amb la universitat per a realitzar funcions docents o investigadores.

3.Fins el mes d'octubre de 2008, les places de professor contractat doctor o de professor col·laborador, creades per la universitat per transformació de places d'ajudant o de professor associat, existents a l'entrada en vigor de la Llei Orgànica 6/2001, de 21 de desembre, es proveiran per concurs de mèrits, i es valoraran exclusivament els acreditats d'acord amb el barem que per a este efecte establisca la universitat. En els dits concursos s'ha de tindre en consideració el que disposa el número 2 d'esta disposició transitòria. ****[24]****

 

**Quarta**

1. Els professors ajudants, associats, visitants i emèrits contractats laboralment en universitats públiques valencianes amb anterioritat a l'entrada en vigor del present decret, seguiran percebent les retribucions que figuren en els contractes fins a la seua finalització. En cas de pròrroga dels citats contractes, s'aplicaran les retribucions establides en el present decret.

2. Als professors associats contractats laboralment en universitats públiques valencianes amb anterioritat a l'entrada en vigor del present decret, no els serà d'aplicació el que disposa l'apartat 6 de l'article 10 del present decret.

 

**Quinta**

Fins a l'aprovació de les bases generals del règim de concerts entre les universitats i les institucions sanitàries i establiments sanitaris, en les que s'haja d'impartir ensenyança universitària, els professors associats, amb plaça assistencial en els centres concertats, percebran unes retribucions íntegres mínimes anuals iguals al 80% de les establides en l'article 16 del present decret per als professors associats de sis hores. El consell de govern de la universitat fixarà les obligacions lectives d'estos professors.

 

**Sexta**

1. Les universitats públiques valencianes que, amb anterioritat a l'entrada en vigor del present decret, tingueren establides retribucions addicionals de les contemplades en l'article 46.2 de la derogada Llei Orgànica de Reforma Universitària, podran mantindre, si és procedent, fins al 31 de desembre de 2003, sense que la quantia d'estes puga superar, de forma individual, el 40% de les retribucions que pels conceptes de sou i complement de destí els corresponga, i s'haurà de computar, si és procedent, en el dit complement, la quantia resultant de l'aplicació del que disposa l'article 33.2 de la Llei 31/1990, de 27 de desembre, de Pressupostos Generals de l'Estat per a 1991.

2. No obstant això, si la quantia resultant de l'aplicació dels criteris establits en el present decret per a les retribucions addicionals resultara superior a la retribució addicional percebuda per un professor de dites universitats com a conseqüència de l'aplicació de l'article 46.2 de la derogada Llei Orgànica de Reforma Universitària, este tindrà dret a renunciar a esta última i acollir-se als dits criteris sol·licitant-lo al consell de govern de la universitat per a la seua proposta d'assignació en els termes establits en el present decret.

 

**Setena. Desaparició de la categoria de professor col·laborador******[25]****

1. De conformitat amb el que es preveu en la legislació de l’Estat, no podran fer-se noves contractacions de professorat col·laborador.

2. D’acord amb el que s’estableix en la disposició transitòria cinquena de la Llei orgànica 2/2023, de 22 de març, del sistema universitari, les persones que estigueren contractades com a professorat col·laborador podran continuar en l’acompliment de les seues funcions docents i investigadores.

 

**Huitena. Professorat contractat doctor******[26]****

1. De conformitat amb el que es preveu en la legislació de l’Estat, i sense perjudici de la seua integració en altres categories contractuals, les persones que disposen d’un contracte de professorat contractat doctor mantindran els drets i deures recollits en el corresponent contracte.

2. En tot cas, el seu règim jurídic i retributiu serà assimilable al del professorat permanent laboral.

 

**Novena. Adaptació de les modalitats vigents de personal docent i investigador laboral de caràcter temporal.******[27]****

De conformitat amb el que es preveu en la Llei orgànica 2/2023, de 22 de març, del sistema universitari, el personal docent i investigador laboral de caràcter temporal romandrà en la seua mateixa situació fins a l’extinció del contracte i se’ls continuaran aplicant les normes específiques que corresponguen a la seua modalitat contractual.

 

 

DISPOSICIONS FINALS

 

**Primera**

S'autoritza el conseller competent en matèria d'universitats per a dictar totes les disposicions que siguen necessàries per al desenrotllament i l'execució del que disposa el present decret.

 

**Segona**

El present decret entrarà en vigor als vint dies de la seua publicació en el *Diari Oficial de la Generalitat Valenciana*, si bé el que disposen els articles 6, 7, 8 i 11.4 tindrà efectes a partir de l'1 d'abril de 2003, i el règim retributiu del personal docent i investigador contractat laboral que s'estableix en el capítol II del present decret, tindrà efectes a partir de l'1 de gener de 2003.

 

València, 15 d'octubre de 2002

 

El president de la Generalitat Valenciana,

JOSÉ LUIS OLIVAS MARTÍNEZ

 

El conseller de Cultura i Educació,

MANUEL TARANCÓN FANDOS

 

 

 

---

****[1]****Vegeu la disposició addicional única del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/56218187/), pel qual es modifica el Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari (DOGV núm. 9611 de 06.06.2023):

*“Disposició addicional. Única. Referències a l'Agència Valenciana d'Avaluació i Prospectiva*

*1. Els esments continguts en el Decret 174/2002, de 15 d’octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, a la Comissió Valenciana d’Acreditació i Avaluació de la Qualitat, s’entendran realitzades a l’Agència Valenciana d’Avaluació i Prospectiva (AVAP).*

*2. Les referències relatives al coordinador o coordinadora tècnica de la Comissió Valenciana d’Acreditació i Avaluació de la Qualitat s’entendran realitzades a la persona titular de la direcció general de l’Agència Valenciana d’Avaluació i Prospectiva (AVAP).”*

****[2]****Vegeu la disposició final única del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/14026944/):

*“Disposició final. Única. Entrada en vigor*

*Aquest decret del Consell entrarà en vigor l’endemà de la publicació en el Diari Oficial de la Generalitat Valenciana. No obstant això, els efectes econòmics que se’n deriven es desplegaran des de l’1 de gener de 2023.”*

****[3]****Les modificacions introduïdes pel [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/84967509/), es fan d'acord amb la redacció de la publicació íntegra del text duta a terme per la [**Correcció d'errades del Decret 83/2023**](https://dogv.gva.es/va/eli/es-vc/d/2023/06/02/83/corrigendum/94654774/), publicada en el DOGV núm. 9621 de 20.06.2023.

****[4]****L’article 2 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/00556330/).

****[5]****L’article 3 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/74711290/).

****[6]****L’article 4 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/73485303/).

****[7]****L’article 6 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/52677830/).

****[8]****L’article 7 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/07846827/).

****[9]****L’article 8 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/10774096/).

****[10]****L’article 9 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/49286365/).

****[11]****L’article 10 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/03978780/).

****[12]****L’article 11 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/51293408/).

****[13]****L’article 12 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/82005067/).

****[14]****L’article nou després de l’article 12 (seria el 13, renumerat [sic]) s’afegeix per l’article 184 de la [**Llei 7/2021, de 29 de desembre**](https://dogv.gva.es/va/eli/es-vc/l/2021/12/29/7/), de la Generalitat, de mesures fiscals, de gestió administrativa i financera i d'organització de la Generalitat 2022 (DOGV núm. 9246 de 30.12.2021). D’acord amb la disposició final tercera de la [**Llei 7/2021, de 29 de desembre**](https://dogv.gva.es/va/eli/es-vc/l/2021/12/29/7/) “Manté el seu rang de decret el nou article 13 del Decret 174/2002, del Consell, de 15 d’octubre, modificat per la present llei. En conseqüència, podrà ser modificat per una norma d’eixe mateix rang”.

****[15]****L’article 13 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/07848266/).

****[16]****L’article 14 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/43268322/).

****[17]****L’article 15 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/82284345/).

****[18]****L’article 16 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/26776503/).

****[19]****L’article 17 es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/73739926/).

****[20]****L’apartat b de l’article 23 es modifica per l’article 74 de la [**Llei 13/2016, de 29 de desembre**](https://dogv.gva.es/va/eli/es-vc/l/2016/12/29/13/), de mesures fiscals, de gestió administrativa i financera, i d'organització de la Generalitat (DOGV núm. 7948 de 31.12.2016).

****[21]****La disposició addicional sisena s’afig per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/89643048/).

****[22]****La disposició addicional setena s’afig per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/65666897/).

****[23]****La disposició addicional huitena s’afig per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/92027892/).

****[24]****L’apartat 3 de la disposició transitòria tercera s’afig per l’article únic del [**Decret 117/2006, de 28 de juliol**](https://dogv.gva.es/va/eli/es-vc/d/2006/07/28/117/), del Consell, sobre règim transitori d'aplicació, per les universitats públiques valencianes, al règim del personal docent i investigador contractat laboral regulat en el Decret 174/2002, de 15 d'octubre (DOGV núm. 5315 de 01.08.2006).

****[25]****La disposició transitòria setena es modifica per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/30153220/).

****[26]****La disposició transitòria huitena s’afig per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/00228285/).

****[27]****La disposició transitòria novena s’afig per l’article únic del [**Decret 83/2023, de 2 de juny, del Consell**](https://dogv.gva.es/va/eli/es-vc/d/2023/06/02/83/con/91503305/).


Còpia Permalink ELI